## Rješenje Hrvatske narodne banke urbroj 189-020/06-03/ŽR od 12. lipnja 2003.

### NN 100/2003 (17.6.2003.), Rješenje Hrvatske narodne banke urbroj 189-020/06-03/ŽR od 12. lipnja 2003.

# HRVATSKA NARODNA BANKA

1301

Na temelju članka 39. stavak 2. pod i) Zakona o
Hrvatskoj narodnoj banci (»Narodne novine«, br. 36/2001.), a u vezi s člankom
40. Zakona o bankama (»Narodne novine«, br. 84/2002.) i točkom 9.1.1. Odluke o
zaštiti tržišnog natjecanja unutar bankarskog sektora (»Narodne novine«, br.
48/2003.), odlučujući povodom prijave namjere provedbe koncentracije koju je
podnijela Riječka banka d.d., sa sjedištem u Rijeci, Jadranski trg 3a, guverner
Hrvatske narodne banke donosi

## RJEŠENJE

1.
Ocjenjuje se dopuštenom provedba koncentracije koja će nastati pripajanjem
Erste & Steiermärkische banke d.d., sa sjedištem u Zagrebu, Varšavska 3-5,
Riječkoj banci d.d., sa sjedištem u Rijeci, Jadranski trg 3a.

2. Ovo
je rješenje konačno u upravnom postupku.

3. Ovo
će rješenje biti objavljeno u »Narodnim novinama«.

O b
r a z l o ž e n j e

Dana 18. travnja 2003. Hrvatska narodna banka
zaprimila je Prijavu namjere provedbe koncentracije Riječke banke d.d. i Erste
& Steiermärkische banke d.d., u smislu članka 40. Zakona o bankama
(»Narodne novine«, br. 84/2002.; u nastavku teksta: ZOB) i točkama 7. i 8.
Odluke o zaštiti tržišnog natjecanja unutar bankarskog sektora (»Narodne
novine«, br. 48/2003; u nastavku teksta: Odluka).

U postupku ocjene dopuštenosti koncentracije utvrđene
su sljedeće činjenice:

1.
Sudionici koncentracije su Riječka banka d.d., Rijeka, sa sjedištem u Rijeci,
Jadranski trg 3a (u nastavku teksta: Riječka banka) i Erste &
Steiermärkische banka d.d., sa sjedištem u Zagrebu, Varšavska 3-5 (u nastavku
teksta: E&S banka).

2.
Većinski dioničar sa 98,01 posto udjela u temeljnom kapitalu Riječke banke je
Erste Bank AG.

3.
Većinski imatelji udjela u temeljnom kapitalu E&S banke su Erste Bank AG iz
Beča (41,57 posto udjela) i Steiermärkische Bank AG iz Graza (41,20 posto
udjela).

4.
Pravni oblik koncentracije je pripajanje, pri čemu Riječka banka, kao
preuzimatelj, pripaja sebi E&S banku kao pripojeno društvo, te preuzima svu
imovinu, prava i obveze te banke.

5.
Pravni temelj predmetne koncentracije je Ugovor o pripajanju, sklopljen 20. ožujka
2003. između Riječke banke i E&S banke (u nastavku teksta: Ugovor).
Ugovorom je predviđeno izdavanje novih 4.860.043 dionica Riječke banke
nominalne vrijednosti 100 kuna, koje će biti ustupljene dioničarima E&S
banke u zamjenu za 61.801 dionicu E&S banke nominalne vrijednosti 4.000
kuna. Pri tome će jedna dionica E&S banke biti zamijenjena za 78,6402
dionica Riječke banke. Na taj način će se temeljni kapital Riječke banke
povećati za 486.004.300 kuna.

6.
Nakon provedenog pripajanja Erste Bank AG bit će imatelj 77 posto,
Steiermärkische Bank AG će biti imatelj 15 posto, a ostali dioničari će biti
imatelji ukupno 8 posto udjela u temeljnom kapitalu Riječke banke.

7.
Sudionici predmetne koncentracije kao razloge za pripajanje navode sljedeće:

Ø Pripajanjem E&S banke Riječkoj banci dovršit će se po­stu­pak stabilizacije Riječke banke i poboljšanja razine usluga i proizvoda navedene banke, čime će ojačati njezina pozicija na ključnim regionalnim tržištima i segmentima poslovanja. Fleksibilnost i dinamičnost poslovanja, kao i stope rasta, kojom se odlikuje E&S banka s jedne strane, te veličina i veliki potencijal Riječke banke s druge strane, predstavljaju kombinaciju kojom se stvaraju pretpostavke za brzo i uspješno stvaranje jedne od vodećih financijskih grupa u Hrvatskoj.

Ø Riječka banka i E&S
banka se također nadopunjavaju s obzirom na ciljane tržišne segmente.
Regionalna koncentracija klijenata banaka sudionika pripajanja obuhvaća
različita područja Republike Hrvatske, a na području poslovanja s pravnim
subjektima također pokrivaju različite dijelove tržišta (Riječka banka je dobro
zastupljena u poslovanju s većim javnim ustanovama, lokalnim samoupravama i
komunalnim poduzećima, kao i kod financiranja brodogradnje, velikih turističkih
poduzeća i infrastrukture, dok E&S banka ima veće iskustvo u segmentu malih
i srednjih poduzeća), tako da će pripajanjem doći do proširenja poslovanja
Riječke banke i istovremeno boljeg personaliziranog pristupa klijentu.

Ø Uslijed brzog rasta
E&S banke, kao i stagnacije Riječke banke, E&S banka se po veličini
ukupne aktive znatno približila Riječkoj banci. Međutim, svaka od banaka
raspolaže sa tržišnim udjelom manjim od 5 posto. Kako veličina postaje presudan
faktor ne samo rasta, već i opstanka na tržištu, pripajanjem se omogućava vrlo
visoka startna pozicija kao i osnovica za daljnji rast, a što bi svaka banka
samostalno vrlo teško postigla. Spajanjem će se unaprijediti način rada i
pristup klijentima (posebno u dijelu koji sada pripada Riječkoj banci), uvest
će se standardi koji su se pokazali uspješnima u E&S banci, a također će se
razvijati i uvoditi novi pristupi i tehnologije rada.

Ø Pripajanjem će nastati banka koja je dovoljno kapitalizirana da se
može pozicionirati kao financijski partner i najvećim poduzećima i
organizacijama u Hrvatskoj, s mogućnošću da bolje prati velike investicijske i
infrastrukturne projekte. Isto tako, za­jed­nička baza kapitala, kojom će
raspolagati, u potpunosti je dovoljna da podržava planirane srednjoročne stope
rasta i širenja na hrvatskom tržištu financijskih usluga.

Ø Pripajanjem se otvara mogućnost pojednostavljenog uvo­đenja
proizvoda i kanala distribucije koji već postoje u nekoj od banaka, ali se
također pojednostavljuje i unificira uvođenje sasvim novih proizvoda i kanala
distribucije.

Ø Nakon pripajanja
Riječka banka će preuzeti informacijski su­stav koji se trenutno primjenjuje u
E&S banci, čime će se ostvariti značajan napredak i ušteda u odnosu na
sustav koji trenutačno postoji u Riječkoj banci.

Ø Zajedno s novim
informatičkim sustavom i organizacij­skom strukturom, Riječka banka bi morala
investirati značajna sredstva u obuku i razvoj vlastitih kadrova, s ciljem
unapređenja poslovanja. Pripajanje E&S banke otvara mogućnost za intenzivnu
suradnju i interne obuke (vezano za novi informatički sustav i model
organizacije), što će omogućiti stručnim kadrovima Ri­ječke banke vrlo brzo i
efikasno prilagođavanje novim uvjetima.

Ø Nakon pripajanja, a
posebno uvođenjem novog IT sustava, oslobodit će se veliki dio kadrovskog
potencijala koji je sada vezan uz pozadinske poslove, i koji će se moći
usmjeriti u poslove s klijentima. Osim što će se povećati kvaliteta odnosa s
klijentima, optimizirat će se kadrovska struktura, te upotpuniti potrebe za
kadrovskim potencijalom.

8. Kao mjerodavno tržište određeno je tržište
univerzalnog bankarstva na području Republike Hrvatske. Mjerodavno tržište u
svojoj proizvodnoj dimenziji određeno je na temelju usluga koje pružaju banke
sudionici koncentracije. Zemljopisna dimenzija mjerodavnog tržišta određena je
na temelju mreže distribucije proizvoda i usluga banaka sudionika
koncentracije, odnosno mre­že podružnica, poslovnica i ispostava Riječke banke
i E&S banke.

Analiza mjerodavnog tržišta polazi od analize tržišnih
udjela sudionika koncentracije i njihovih glavnih konkurenata. Tržišni udjeli
su utvrđeni prema ukupno primljenim depozitima, ukupno danim kreditima i
ukupnoj aktivi. Pri analizi su upotrijebljeni podaci Hrvatske narodne banke.

Budući da je u konkretnom slučaju riječ o transakciji
unutar grupe, analiza mjerodavnog tržišta, odnosno tržišnih udjela zasniva se
na podacima Hrvatske narodne banke za 2002. godinu, odnosno nisu analizirani tržišni
udjeli sudionika koncentracije i njihovih konkurenata za prethodna razdoblja,
prije svega zbog racionalnosti i efikasnosti.

a) Mjerodavno tržište prema danim kreditima

Prema podacima Hrvatske narodne banke na dan 31.
prosinca 2002. ukupni dani krediti Riječke banke iznosili su 3.986.264.000
kuna, što čini 4,32 posto ukupno danih kredita bankarskog sektora Republike
Hrvatske. Ukupni dani krediti E&S banke su na dan 31. prosinca 2002.
iznosili 4.308.805.000,00 kuna, što čini 4,67 posto ukupno danih kredita
bankarskog sektora Republike Hrvatske. U skladu s navedenim, nakon provedbe
predmetne koncentracije Riječka banka bi prema ukupno danim kreditima imala tržišni
udio od 8,99 posto.

b) Mjerodavno tržište prema primljenim depozitima

Prema podacima Hrvatske narodne banke ukupni
primljeni depoziti Riječke banke na dan 31. prosinca 2002. iznosili su
5.850.043.000,00 kuna, što čini 4,70 posto ukupno primljenih depozita
bankarskog sektora Republike Hrvatske. Sa 4.145.347.000,00 kuna ukupno
primljenih depozita E&S banka ima tržišni udio od 3,33 posto, pa bi nakon
svršetka postupka pripajanja tržišni udio Riječke banke iznosio 8,03 posto.

c) Mjerodavno tržište prema ukupnoj aktivi

Na dan 31. prosinca 2002. ukupna aktiva Riječke banke
iznosila je 8.412.989.000,00 kuna, što je 4,82 posto ukupne aktive bankarskog
sektora Republike Hrvatske. S aktivom od 7.235.670.000,00 kuna E&S banka je
imala 4,15 posto ukupne aktive bankarskog sektora Republike Hrvatske. Nakon
dovršetka postupka pripajanja Riječka banka bi imala tržišni udio u ukupnoj
aktivi bankarskog sektora od 8,97 posto.

Slijedom navedenoga, nakon provedenog pripajanja
E&S banke Riječkoj banci tržišni udio Riječke banke na tržištu univerzalnog
bankarstva Republike Hrvatske kretao bi se između 8,03 i 8,99 posto, pa bi tako
ta banka zauzimala treće mjesto prema aktivi četvrto po depozitima, odnosno
šesto mjesto po kreditima unutar bankarskog sektora Republike Hrvatske. Vodeći
položaj bi i dalje imala Grupa Zaba, a slijedila bi je Grupa PBZ.

9. Dosadašnje težište poslovanja E&S banke bilo
je srednja i sjeverna Hrvatska (uključujući Grad Zagreb i okolicu), ali s
tendencijom širenja na Dalmaciju i Slavoniju. RB je intenzivno prisutna na
riječkom području, ali i na području Istre, Gorskog kotara te Zagreba.

Nakon pripajanja, novonastala banka će pokrivati
gotovo cjelokupno područje Republike Hrvatske, što je bitan preduvjet za
stvaranje jake, nacionalne banke.

RB ima vrlo razvijenu mrežu od 78 poslovnica, dok mreža
ESB broji 38 poslovnica. Pripajanjem će nastati mreža od gotovo 120 poslovnica,
što je značajan potencijal za razvoj nove banke. Osim što se povećava mogućnost
pristupa novim klijentima, stvaranjem jedinstvene mreže poslovnica prema
unificiranim standardima povećava se i dostupnost bankarskih usluga dosadašnjim
klijentima obje banke. Stoga će kvaliteta i kvantiteta novonastale mreže
poslovnica biti bitan faktor u privlačenju novih klijenata i zadržavanju
postojećih.

10. Udjeli sudionika koncentracije u drugim
poduzetnicima

Sudionici predmetne koncentracije nemaju neizravnih
ulaganja u kapital pravnih osoba, niti drže glasačkih prava u nekoj pravnoj
osobi preko treće osobe.

a) Riječka banka sudjeluje s izravnim ulaganjima u
slje­dećim pravnim osobama:

– Adriatic Invest d.o.o., društvo za upravljanje
obveznim mirovinskim fondom, Zagreb, Savska cesta 23a (43,00 posto udjela);

– Kvarner banka d.d., Rijeka, Jadranski trg 4/I
(31,85 posto udjela);

– Rinov d.o.o. za financije i konzultantske
poslove (100,00 posto udjela).

b) E&S bankasudjeluje s izravnim
ulaganjima u slijedećim pravnim osobama:

– Karpos
društvo s ograničenom odgovornošću za kartično poslovanje, Zagreb,
Preradovićeva 14 (40,06 posto);

– BANK-ING
d.o.o. za graditeljstvo i trgovinu - u stečaju, Zagreb, Poljička 5 (100 posto).

c)
Udjeli Erste Bank AG u drugim društvima u Hrvatskoj:

– Erste vrijednosni papiri Zagreb d.o.o. – 95,00
posto;

– Erste d.d. – 33,45 posto;

– preko društva Immorent AG, u kojem Erste Bank
AG ima 100posto udjela, Erste Bank AG indirektno ima udjele u 10 društava sa
sjedištem u Hrvatskoj:

§ S Immorent Leasing International Holding d.o.o., Zagreb, Zelinska 3;

§ S Immorent Leasing d.o.o., Zagreb, Zelinska 3;

§ S Immorent Leasing Alfa d.o.o., Zagreb, Zelinska 3;

§ S Immorent Leasing Beta d.o.o., Zagreb, Zelinska 3;

§ S Immorent Leasing Delta d.o.o., Zagreb, Zelinska 3;

§ S Immorent Leasing Gamma d.o.o., Zagreb, Zelinska 3;

§ S Immorent Leasing Epsilon d.o.o., Zagreb, Zelinska 3;

§ S Immorent Leasing Zeta d.o.o., Zagreb, Zelinska 3;

§ S Immorent Leasing Jota d.o.o., Zagreb, Zelinska 3;

§ S Immorent Leasing Eta d.o.o., Zagreb, Zelinska 3;

§ Eurocenter – Immorent d.o.o., Zagreb, Zelinska 3.

d) Udjeli Steiermärkische Bank und
Sparkassen AG u drugim društvima u Hrvatskoj:

– Erste
& Steiermärkische S Leasing d.o.o., Zagreb – 50 posto;

– Erste
d.d. – 31,45 posto;

– indirektno
ima udjele u društvu S Adriatic Jahte d.o.o., Zagreb (koje je 100posto u
»vlasništvu« Erste & Steiermärkische S Leasing d.o.o., Zagreb), te udjele u
»leasing project companies« (Immorent projekti).

S obzirom da se u konkretnom predmetu radi o
unutargrupnoj transakciji, nije se ulazilo u dublju analizu povezanosti
sudionika koncentracije s drugim poduzetnicima.

Razmatrajući navedene činjenice vezane uz
ocjenjivanje pred­metne koncentracije ocijenjeno je sljedeće:

1. Pripajanjem E&S banke Riječkoj banci nastaje
koncentracija definirana u točki 6.1. Odluke o zaštiti tržišnog natjecanja
unutar bankarskog sektora, koja podliježe obveznoj prijavi radi ocjene da li
njome može doći do sprječavanja, ograničavanja ili narušavanja tržišnog
natjecanja u smislu točke 1.5. navedene odluke.

2. S obzirom da su Riječka banka i E&S banka
članice Erste Bank Grupe, pa je riječ o transakciji unutar grupe kojom dolazi
do objedinjavanja Riječke banke i E&S banke, da analiza mjerodavnog tržišta
pokazuje da će nakon provedene koncentracije Riječka banka imati tržišni udio
između 8,03 i 8,99 posto te da posljedica provedbe predmetne koncentracije neće
biti sprje­čavanje, ograničavanje ili narušavanje tržišnog natjecanja na tr­žištu
pružanja bankarskih i financijskih usluga u Republici Hrvatskoj ili na njegovu
dijelu, već bi provedbom iste trebalo doći do razvoja Riječke banke koja će
proširenom paletom proizvoda i usluga, proširenom mrežom distribucije, većom
financijskom sna­gom, te unaprijeđenim upravljanjem troškovima omogućiti brojne
koristi za potrošače, ali i doprinijeti tržišnom natjecanju unutar bankarskog
sektora Republike Hrvatske ocijenjeno je da je riječ o dopuštenoj
koncentraciji. Pri donošenju ove ocjene uzeti su u obzir ciljevi i učinci
predmetne koncentracije te su primijenjeni kriteriji iz točke 10.1. Odluke o
zaštiti tržišnog natjecanja unutar bankarskog sektora.

Na
temelju iznijetoga odlučeno je kao u izreci.

Pouka o pravnom lijeku

Ovo je
rješenje konačno u upravnom postupku i protiv njega nije dopuštena žalba, već
se može pokrenuti upravni spor tužbom neposredno kod Upravnog suda Republike
Hrvatske u roku od 30 dana od dana dostave ovog rješenja.

Urbroj: 189-020/06-03/ŽR                                                 Zagreb,
12. lipnja 2003.

Guverner
Hrvatske narodne banke
**dr. sc. Željko Rohatinski,** v. r.

Rješenje, NN 100/2003-1301